CELEX: 32014R1395
Language: el
Date: 2014-10-20 00:00:00
Title: Κατ' εξουσιοδότηση κανονισμός (ΕΕ) αριθ. 1395/2014 της Επιτροπής, της 20ής Οκτωβρίου 2014 , για τη θέσπιση σχεδίου απορρίψεων στο πλαίσιο αλιείας μικρών πελαγικών ειδών και στο πλαίσιο αλιείας για βιομηχανικούς σκοπούς στη Βόρεια Θάλασσα

30.12.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 370/35
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 1395/2014 ΤΗΣ ΕΠΙΤΡΟΠΉΣ
   της 20ής Οκτωβρίου 2014
   για τη θέσπιση σχεδίου απορρίψεων στο πλαίσιο αλιείας μικρών πελαγικών ειδών και στο πλαίσιο αλιείας για βιομηχανικούς σκοπούς στη Βόρεια Θάλασσα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (1), και ιδίως το άρθρο 15 παράγραφος 6 και το άρθρο 18 παράγραφοι 1 και 3,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 1380/2013 αποσκοπεί στην προοδευτική εξάλειψη των απορρίψεων σε όλους τους τύπους αλιείας της ΕΕ μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων.
            
         
               (2)
            
            
               Το άρθρο 15 παράγραφος 6 του κανονισμού (ΕΕ) αριθ. 1380/2013 εξουσιοδοτεί την Επιτροπή να εγκρίνει σχέδια απορρίψεων μέσω κατ' εξουσιοδότηση πράξεων για περίοδο που δεν υπερβαίνει τα τρία έτη, με βάση κοινές συστάσεις από τα κράτη μέλη, από κοινού με τα οικεία γνωμοδοτικά συμβούλια.
            
         
               (3)
            
            
               Το Βέλγιο, η Δανία, η Γερμανία, η Γαλλία, οι Κάτω Χώρες, η Σουηδία και το Ηνωμένο Βασίλειο έχουν άμεσο συμφέρον διαχείρισης της αλιείας στη Βόρεια Θάλασσα. Τα εν λόγω κράτη μέλη υπέβαλαν κοινές συστάσεις προς την Επιτροπή, μετά από διαβούλευση με το Γνωμοδοτικό Συμβούλιο για τα πελαγικά αποθέματα και το Γνωμοδοτικό Συμβούλιο της Βόρειας Θάλασσας. Αρμόδιοι επιστημονικοί φορείς συνέβαλαν σε επιστημονικό επίπεδο. Τα μέτρα που περιλαμβάνονται στην κοινή σύσταση είναι σύμφωνα με το άρθρο 15 παράγραφος 6 του κανονισμού (ΕΕ) αριθ. 1380/2013 και, ως εκ τούτου, σύμφωνα με το άρθρο 18 παράγραφος 3 του κανονισμού (ΕΕ) αριθ. 1380/2013, θα πρέπει να περιληφθούν στον παρόντα κανονισμό.
            
         
               (4)
            
            
               Όσον αφορά τη Βόρεια Θάλασσα, σύμφωνα με το άρθρο 15 παράγραφος 1 στοιχείο α) του κανονισμού (ΕΕ) αριθ. 1380/2013, η υποχρέωση εκφόρτωσης πρέπει να εφαρμόζεται σε όλα τα αλιευτικά σκάφη που δραστηριοποιούνται στην αλιεία μικρών πελαγικών ειδών και στην αλιεία για βιομηχανικούς σκοπούς, για τα είδη που αλιεύονται στους τύπους αλιείας που υπόκεινται σε όρια αλιευμάτων, το αργότερο από την 1η Ιανουαρίου 2015.
            
         
               (5)
            
            
               Σύμφωνα με την κοινή σύσταση, το σχέδιο απορρίψεων πρέπει να καλύπτει ορισμένους τύπους αλιείας όσον αφορά το σκουμπρί, τη ρέγγα, το σαφρίδι, το προσφυγάκι, τον γουρλομάτη Ατλαντικού και την παπαλίνα, καθώς και την αλιεία σύκου Νορβηγίας, παπαλίνας και αμμόχελου για βιομηχανικούς σκοπούς στη Βόρεια Θάλασσα από την 1η Ιανουαρίου 2015.
            
         
               (6)
            
            
               Η κοινή σύσταση προβλέπει εξαίρεση από την υποχρέωση εκφόρτωσης για τα σκουμπριά και τις ρέγγες που έχουν αλιευθεί με γρι-γρι, εφόσον εμφανίζουν υψηλά ποσοστά επιβίωσης σύμφωνα με τα επιστημονικά στοιχεία, βάσει του άρθρου 15 παράγραφος 4 στοιχείο β του κανονισμού (ΕΕ) αριθ. 1380/2013, υπό ορισμένες προϋποθέσεις. Επιστημονικά στοιχεία που αποδεικνύουν την ύπαρξη υψηλών ποσοστών επιβίωσης υποβλήθηκαν από την ομάδα Scheveningen στο πλαίσιο της κοινής σύστασης, στην οποία αναφέρθηκε μια σειρά επιστημονικών μελετών για την επιβίωση ιχθύων που έχουν απελευθερωθεί ύστερα από την αλίευσή τους στο πλαίσιο αλιείας με γρι-γρι. Από τις εν λόγω μελέτες διαπιστώθηκε ότι τα ποσοστά επιβίωσης εξαρτώνται από τη διάρκεια του συνωστισμού και την πυκνότητα των ψαριών στο δίχτυ, που είναι, κατά κανόνα, περιορισμένες σε αυτούς τους τύπους αλιείας. Οι πληροφορίες αυτές εξετάστηκαν από την ολομέλεια της ΕΤΟΕΑ 14-02. Η ΕΤΟΕΑ κατέληξε στο συμπέρασμα ότι, ακόμη και αν υποτεθεί ότι τα αποτελέσματα των μελετών επιβίωσης είναι αντιπροσωπευτικά των ποσοστών επιβίωσης σε εμπορικές αλιευτικές δραστηριότητες, το ποσοστό των σκουμπριών που απελευθερώνονται και επιζούν ενδέχεται να είναι μεγαλύτερο από 70 % και να οδηγήσει σε πολύ χαμηλότερη πυκνότητα σε σχέση με την πυκνότητα κατά την οποία παρατηρήθηκε αύξηση στη θνησιμότητα της ρέγγας. Το άρθρο 19β παράγραφος 2 του κανονισμού (ΕΚ) αριθ. 850/98 του Συμβουλίου (2) απαγορεύει την ελευθέρωση σκουμπριού και ρέγγας πριν ανασυρθεί πλήρως το δίχτυ επί του αλιευτικού σκάφους, με αποτέλεσμα την απώλεια νεκρών ή ετοιμοθάνατων ιχθύων. Η εν λόγω εξαίρεση η οποία βασίζεται στο ποσοστό επιβίωσης δεν επηρεάζει την απαγόρευση που ισχύει δεδομένου ότι η ελευθέρωση των ιχθύων θα πραγματοποιείται σε ένα στάδιο της αλιευτικής δραστηριότητας κατά το οποίο τα ψάρια θα έχουν υψηλό ποσοστό επιβίωσης μετά την ελευθέρωσή τους. Ως εκ τούτου, η εν λόγω εξαίρεση θα πρέπει να περιληφθεί στον παρόντα κανονισμό.
            
         
               (7)
            
            
               Η κοινή σύσταση περιλαμβάνει επίσης μια εξαίρεση de minimis από την υποχρέωση εκφόρτωσης με στόχο την αποφυγή του δυσανάλογου κόστους χειρισμού των ανεπιθύμητων αλιευμάτων, όπως της αποθήκευσης, της εργασίας, της συντήρησης στον πάγο και λαμβανομένης υπόψη της δυσκολίας να αυξηθεί η επιλεκτικότητα για την πελαγική αλιεία στο πλαίσιο της οποίας αλιεύεται σκουμπρί, σαφρίδι και ρέγγα στις ζώνες ICES IV b και c νοτίως των 54° βόρεια. Η εξαίρεση αυτή βασίζεται σε επιστημονικά στοιχεία που υπέβαλαν τα κράτη μέλη που εμπλέκονταν στην κατάρτιση της κοινής σύστασης και εξετάστηκε από την Επιστημονική, Τεχνική και Οικονομική Επιτροπή Αλιείας (ΕΤΟΕΑ). Η ΕΤΟΕΑ διαπίστωσε ότι η κοινή σύσταση παρουσιάζει αιτιολογημένα ποιοτικά επιχειρήματα υπέρ της εξαίρεσης de minimis λόγω δυσανάλογου κόστους χειρισμού των ανεπιθύμητων αλιευμάτων. Υπό το πρίσμα των ανωτέρω και ελλείψει διαφορετικών επιστημονικών πληροφοριών, είναι σκόπιμο να θεσπιστεί η εξαίρεση de minimis σύμφωνα με το ποσοστό που προτείνεται στις από κοινού συστάσεις και σε επίπεδα που δεν υπερβαίνουν εκείνα που επιτρέπονται δυνάμει του άρθρου 15 παράγραφος 1 στοιχείο γ) του κανονισμού (ΕΕ) αριθ. 1380/2013. Ως εκ τούτου, η εν λόγω εξαίρεση θα πρέπει να περιληφθεί στον παρόντα κανονισμό.
            
         
               (8)
            
            
               Προκειμένου να διασφαλιστεί ο κατάλληλος έλεγχος θα πρέπει να προβλεφθούν ειδικές απαιτήσεις για την τεκμηρίωση των αλιευμάτων στο πλαίσιο των εξαιρέσεων που καλύπτονται από τον παρόντα κανονισμό.
            
         
               (9)
            
            
               Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στις οικονομικές δραστηριότητες που αφορούν και τον προγραμματισμό της αλιευτικής περιόδου των σκαφών της Ένωσης, ο κανονισμός θα πρέπει να τεθεί σε ισχύ αμέσως μετά τη δημοσίευσή του.
            
         
               (10)
            
            
               Ο παρών κανονισμός θα πρέπει να εφαρμοστεί από την 1η Ιανουαρίου 2015 προκειμένου να συμμορφωθεί με τα χρονικά πλαίσια που καθορίζονται στο άρθρο 15 παράγραφος 1 του κανονισμού (ΕΕ) αριθ. 1380/2013. Σύμφωνα με το άρθρο 15, παράγραφος 6 του εν λόγω κανονισμού, πρέπει να εφαρμόζεται για περίοδο που δεν υπερβαίνει τα 3 έτη,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ο παρών κανονισμός καθορίζει τις λεπτομέρειες εφαρμογής της υποχρέωσης εκφόρτωσης που προβλέπονται στο άρθρο 15 παράγραφος 1 του κανονισμού (ΕΕ) αριθ. 1380/2013, από την 1η Ιανουαρίου 2015 στη Βόρεια Θάλασσα, όπως ορίζεται στο άρθρο 4 παράγραφος 2 στοιχείο α) του εν λόγω κανονισμού, όσον αφορά τους τύπους αλιείας που προβλέπονται στο παράρτημα του παρόντος κανονισμού.
   Άρθρο 2
   Εξαίρεση που αφορά το ποσοστό επιβίωσης
   1.   Κατά παρέκκλιση από το άρθρο 15 παράγραφος 1 του κανονισμού (ΕΕ) αριθ. 1380/2013, η υποχρέωση εκφόρτωσης δεν ισχύει για τα αλιεύματα του σκουμπριού και ρέγγας κατά την αλιεία με γρι-γρι, εφόσον πληρούνται όλες οι ακόλουθες προϋποθέσεις:
   
               —
            
            
               το αλίευμα ελευθερώνεται πριν από το κλείσιμο του γρι-γρι έως ένα ορισμένο ποσοστό (που καθορίζεται στις παραγράφους 2 και 3 κατωτέρω) («το σημείο ανάκτησης»),
            
         
               —
            
            
               το γρι-γρι είναι εργαλείο εξοπλισμένο με ευδιάκριτο σημαντήρα που καταδεικνύει σαφώς το όριο του σημείου ανάκτησης,
            
         
               —
            
            
               το σκάφος και το γρι-γρι είναι εξοπλισμένα με ηλεκτρονικό σύστημα καταγραφής και τεκμηρίωσης, που καταγράφει τη χρονική στιγμή, τον τόπο και τον βαθμό χρησιμοποίησης του γρι-γρι για όλες τις αλιευτικές δραστηριότητες.
            
         2.   Το σημείο ανάκτησης αντιστοιχεί σε κλείσιμο 80 % του γρι-γρι κατά την αλιεία σκουμπριού και σε κλείσιμο 90 % του γρι-γρι κατά την αλιεία ρέγγας.
   3.   Εάν το κοπάδι των ψαριών που έχουν περικυκλωθεί αποτελείται από μείγμα των δύο αυτών ειδών, το σημείο ανάκτησης δεν υπερβαίνει κλείσιμο ποσοστού 80 % του γρι-γρι.
   4.   Απαγορεύεται η ελευθέρωση αλιευμάτων σκουμπριού και ρέγγας μετά το σημείο ανάκτησης.
   5.   Πριν από την ελευθέρωση των ως άνω αλιευμάτων γίνεται έλεγχος σε δείγμα αυτών ώστε να εκτιμηθεί η σύνθεση των ειδών, των μεγεθών καθώς και η ποσότητα των αλιευμάτων.
   Άρθρο 3
   Εξαίρεση de minimis
   Κατά παρέκκλιση από το άρθρο 15 παράγραφος 1 του κανονισμού (ΕΕ) αριθ. 1380/2013, με ανώτατο όριο το 3 % για το 2015 και 2 % για το 2016 των ολικών ετήσιων αλιευμάτων για το σκουμπρί, το σαφρίδι, τη ρέγγα και το νταούκι του Ατλαντικού στην πελαγική αλιεία με πελαγικές μηχανότρατες μήκους έως 25 μέτρων συνολικά, που χρησιμοποιούν μεσοπελαγικές τράτες (OTM), με στόχο την αλιεία σκουμπριού, σαφριδιού και ρέγγας στις ζώνες ICES IV b και c νοτίως των 54° βόρεια, μπορούν να απορρίπτονται.
   Άρθρο 4
   Τεκμηρίωση των αλιευμάτων που αποτελούν αντικείμενο εξαίρεσης
   1.   Οι ποσότητες των ιχθύων που ελευθερώνονται δυνάμει της εξαίρεσης που προβλέπεται στο άρθρο 2 και τα αποτελέσματα της δειγματοληψίας που απαιτούνται βάσει του άρθρου 2 παράγραφος 5 πρέπει να αναφέρονται στο ημερολόγιο πλοίου.
   2.   Οι ποσότητες ιχθύων που απορρίφθηκαν στο πλαίσιο της εξαίρεσης που προβλέπεται στο άρθρο 3 καταγράφονται στο ημερολόγιο.
   Άρθρο 5
   Έναρξη ισχύος
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2015 έως τις 31 Δεκεμβρίου 2017.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Οκτωβρίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 354 της 28.12.2013, σ. 22.
   
      (2)  ΕΕ L 125 της 27.4.1998, σ. 1.
   
      ΠΑΡΑΡΤΗΜΑ
      
                  1.
               
               
                  Αλιεία μικρών πελαγικών ειδών στη ζώνη ICES IIIa (Skagerrak και Kattegat):
                  
                              Κωδικός
                           
                           
                              Πελαγικά αλιευτικά εργαλεία
                           
                           
                              Στοχευόμενα είδη
                           
                        
                              OTM και PTM
                           
                           
                              Μεσοπελαγική τράτα και μεσοπελαγική τράτα με ζευγαρωτά σκάφη
                           
                           
                              Ρέγγα, σκουμπρί, προσφυγάκι, σαφρίδι, παπαλίνα (για ανθρώπινη κατανάλωση)
                           
                        
                              PS
                           
                           
                              Γρι-γρι
                           
                           
                              Ρέγγα, σκουμπρί, παπαλίνα (για ανθρώπινη κατανάλωση)
                           
                        
                              OTB και PTB (1)
                              
                           
                           
                              Τράτα βυθού με πόρτες και ζευγαρωτή τράτα βυθού
                           
                           
                              Ρέγγα, σκουμπρί, παπαλίνα (για ανθρώπινη κατανάλωση)
                           
                        
                              GNS και GND (2)
                              
                           
                           
                              Στάσιμα απλάδια δίχτυα (αγκυροβολημένα) και απλάδια δίχτυα (παρασυρόμενα δίχτυα)
                           
                           
                              Σκουμπρί, ρέγγα
                           
                        
                              LLS, LHP και LHM
                           
                           
                              Στάσιμα παραγάδια, καθετές και καλάμια (χειριζόμενα με το χέρι) και καθετές και καλάμια (με μηχανισμό)
                           
                           
                              Σκουμπρί
                           
                        
                              MIS
                           
                           
                              Διάφορα εργαλεία, όπως παγίδες, κιούρτοι και δίχτυα-ενέδρες
                           
                           
                              Σκουμπρί, ρέγγα, παπαλίνα (για ανθρώπινη κατανάλωση)
                           
                        
            
                  2.
               
               
                  Αλιεία μικρών πελαγικών ειδών στη ζώνη ICES IV (Βόρεια Θάλασσα)
                  
                              Κωδικός
                           
                           
                              Πελαγικά αλιευτικά εργαλεία
                           
                           
                              Ποσόστωση στοχευόμενου είδους
                           
                        
                              OTM και PTM
                           
                           
                              Μεσοπελαγική τράτα και μεσοπελαγική τράτα με ζευγαρωτά σκάφη (συμπ. TR 3)
                           
                           
                              Ρέγγα, σκουμπρί, σαφρίδι, γουρλομάτης του Ατλαντικού, προσφυγάκι, παπαλίνα (για ανθρώπινη κατανάλωση)
                           
                        
                              PS
                           
                           
                              Γρι-γρι
                           
                           
                              Ρέγγα, σκουμπρί, σαφρίδι, προσφυγάκι
                           
                        
                              GNS και GND (3)
                              
                           
                           
                              Στάσιμα απλάδια δίχτυα (αγκυροβολημένα) και απλάδια δίχτυα (παρασυρόμενα δίχτυα)
                           
                           
                              Σκουμπρί, ρέγγα
                           
                        
                              GTR
                           
                           
                              Μανωμένα δίχτυα
                           
                           
                              Σκουμπρί
                           
                        
                              LLS, LHP και LHM
                           
                           
                              Στάσιμα παραγάδια, καθετές και καλάμια (χειριζόμενα με το χέρι) και καθετές και καλάμια (με μηχανισμό)
                           
                           
                              Σκουμπρί
                           
                        
                              MIS
                           
                           
                              Διάφορα εργαλεία, όπως παγίδες, κιούρτοι και δίχτυα-ενέδρες
                           
                           
                              Ρέγγα, παπαλίνα (για ανθρώπινη κατανάλωση)
                           
                        
            
                  3.
               
               
                  Άλλοι τύποι αλιείας στο πλαίσιο των οποίων χρησιμοποιούνται σκάφη που αλιεύουν μικρά πελαγικά είδη του άρθρου 15 παράγραφος 1 στοιχείο α) του κανονισμού (ΕΕ) αριθ. 1380/2013, τα οποία δεν καλύπτονται από τα σημεία 1 και 2 του παρόντος παραρτήματος.
               
            
                  4.
               
               
                  Αλιεία για βιομηχανικούς σκοπούς στα ενωσιακά ύδατα των ζωνών ICES IIIa και IV:
                  
                              Κωδικός
                           
                           
                              Αλιευτικά εργαλεία
                           
                           
                              Ποσόστωση στοχευόμενου είδους
                           
                        
                              Κάθε είδος τράτας
                           
                           
                              Τράτα με μέγεθος ματιών μικρότερο από 32 mm
                           
                           
                              Αμμόχελο, παπαλίνα, σύκο Νορβηγίας
                           
                        
                              PS
                           
                           
                              Γρι-γρι
                           
                           
                              Αμμόχελο, παπαλίνα, σύκο Νορβηγίας
                           
                        
            
         (1)  Τράτα βυθού με πόρτες και ζευγαρωτή τράτα βυθού με μέγεθος ματιών < 70 mm
      
         (2)  Μέγεθος ματιών 50 - 99 mm
      
         (3)  Μέγεθος ματιών 50 - 90 mm